In nomine sancte et individue trinitatis. Ego Heinricus dux Austrie. Quoniam de conscientie securitate tamquam de proprie meritis innocentie presumere nullatenus audemus, ad orationes sanctorum utpote certissima huius mundane patrocinia peregrinationis indubitanter confugimus. Inde est quod inter ceteras nostri patrocinatus ecclesias, quas vel nostrorum piissima devotio predecessorum fundavit vel nostre munimine auctoritatis protegendas conservandasque reliquit, abbatiam ad honorem dei et in veneratione gloriosissime virginis Marie et in comemorationem beati Gregorii fundavimus in predio nostro, in territorio videlicet Fauie, que a modernis Wienna [Wien] nuncupatur. Qua in re devotionis nostre intentionisque propositum et eiusdem nostri propositi formam volumus minime latere presentium seu futurorum fidelium universitatem et precipue nostrorum dilectionem successorum, quod cum ex diversarum gentium moribus diversis non modicam sepenumero contingat surrepere multiformitatem animorum et ex eadem dissensiones, nos in istius novelle institutione plantationis, tortiones invidie et murmurationum collisiones monastice unanimitati penitus inimicas omnimodis prevenire volentes, solos elegimus Scottos, eo quod et nostra experientia et religiosorum potissimum relatione nouerimus laudabilem eorundem simplicitatem. Quos quidem favente domini Eberhardi Salzeburgensis archiepiscopi ac domini et fratris nostri Cvonradi venerabilis Patauiensis episcopi beneplacito in supranominato loco deo et beatissime virgini Marie et sancto Gregorio sub regula monastice professionis in perpetuum famulari stabiliter immutabiliterque nostre robore auctoritatis statuimus. Hunc itaque locum tradimus cum omni legittime plenitudine potestatis et integra potestate libere ordinationis possidendum atque regendum cum universis mobilibus et immobilibus, cultis et incultis, que ad usus et providentiam Scottorum a nobis sive ab aliis fidelibus concessa sunt vel concedenda, Sanctino Scotto venerabili abbati necnon et religiosissimo Scottorum monachorum conventui, nulla penitus interposita conditione pertinente ad peticionem seu preceptum fundatoris de electione abbatis sive substitutione monachorum vel fratrum vel de exteriori ordinatione reddituum seu prediorum sive officiorum vel officinarum. Verum sicut omnis interiorum ita et exteriorum tota providentia in Scottorum abbatis videlicet et monachorum arbitrio et libera ordinandi potestas in perpetuum consistat. Porro ne vel cuiuspiam temeritas vel se aliquatenus ingerens oblivio hunc nostre institutionis donationisque tenorem valeat immutare, eum per paginam presentem nostra roboratam impressione notum facimus posteritati. Si quis vero predicte traditionis ordinationisque modo contraire temptaverit, publice proscriptionis animadversioni subiaceat. Data Wienne [Wien] anno ab incarnatione domini MoCoLXoI, Xo kalendas maii, testibus adhibitis de ordine nobilium: Engilberto comite de Gorz [Görz], Livtoldo comite de Blaien [Plain], Uodalrico de Bernec [Pernegg], Adilberto de Berege [Perg], Walchuno de Chlamm [Clam], Diedrico de Adilgerspach [Ollersbach, KG in SG Neulengbach, VB St. Pölten-Land], Werinhardo de Iulbach [Julbach, Gem. im Rottal-Inn-Kreis, Niederbayern] et Heinrico filio suo, Ottone de Rehberch [Rehberg, KG in SG Krems/Donau], Dietmaro de Agist [Aist, KG in MG Naarn im Machlande, VB Perg]. De ordine vero ministerialium: Alberone de Burchardestorf [Purkersdorf], Heinrico de Mistelbach, Werinhardo de Lanzendorf, Werinhardo de Rabenstein [Rabenstein an der Pielach], Vdalrico de Tribaneswinchel [Tribuswinkel), Kadilhoho de Tulbingen [Tulbing] et fratribus eius Alberone et Irenfrido, Heinrico de Hage [Haag, KG u. SG in VB Amstetten], Ortolfo camerario. De ordine capellanorum Marchwardo preposito de Niumburch [Klosterneuburg], Rovpberto preposito de Munstivr, Peregrino de Zwetil [Zwettl], Herrando de Draschirchen [Traiskirchen], Heinrico de Polan [Altpölla, KG in MG Pölla, VB Zwettl], Diedrico de Mistelbach, Philippo, Petro. Facta autem sunt hec Theodora uenerabili ducissa fauente, annuentibus quoque filiis eius Livpoldo et Heinrico necnon et filia ipsius Agneta.