Nos Wladislaus dei gracia rex Polonie Lythwanieque princeps supremus ac heres Russie etc. significamus tenore presencium quibus expedit universis, quod cupientes ex intimo cordis nostri affectu gwerras lites bella et discordias cum ordine fratrum sancte Marie hospitalis Jherosolimitani de Prussia, quantum est nobis possibile, evitare et ad pacem, quam sincero semper optamus affectu et sine qua nec pacis auctor bene colitur, valeamus (sic) deo propicio pervenire cum effectu eamque quantum in nobis est nichil de contingentibus obmittendo feliciter procurare: nostro et incliti principis domini Allexandri alias Wythowdi magni ducis Lythwanie fratris nostri carissimi ac prelatorum, videlicet Gneznensis archiepiscopi, Wladislaviensis, Plocensis et Poznaniensis episcoporum, baronum et subditorum regni nostri magnificorumque principum dominorum Semoviti et Johannis Mazovie et Boguslai Stolpensis ducum et eorum subditorum ac omnium coadiutorum eorundem et nobis adherencium nominibus, pro quibus omnibus et singulis bona fide et sine dolo promittimus de rato habendo et procurabimus cum effectu, quod nos rex et omnes supra scripti ac coadiutores nostri et subditi compromissum, de quo inferius dicitur, et omnia inde secutura ratum rataque habebimus et habebunt, observabimus et observabunt, necnon quod huiusmodi compromissum ratificabimus et ratificabunt, reverendis in Christo patribus et dominis Nicolao archiepiscopo Gneznensi, Jacobo Plocensi episcopo, Andree electo Poznaniensi, magistro Paulo Wladimiri decretorum doctori necnon rectori alme universitatis nostre studii Cracoviensis ac strennuis militibus Johanni castellano Calisiensi et Zavissio Nigro, nostris oratoribus et ambasiatoribus devotis fidelibus nostris sincere dilectis, dedimus et concessimus et tenore presencium damus et concedimus plenam et omnimodam potestatem et facultatem ac mandatum speciale ad compromittendum pro nobis et nostris supra dictis nostroque et eorum nominibus quibus supra, in sanctissimum in Christo patrem et dominum dominum Johannem divina providencia papam vicesimum tercium vel in illustrissimum et serenissimum principem et dominum dominum Sigismundum Romanorum regem semper augustum et Hungarie etc. regem fratrem nostrum carissimum, ac in ipsos ambos predictos coniunctim vel divisim, aut eciam in sacrum concilium in civitate Constanciensi in proximo celebrandum vel quod pro presenti tempore celebratur, vel in aliquas personas spirituales de dicto concilio preclare fame aut principes seculares, iuxta vim modum et formam convencionis pacis federis sive treugarum, inter nos et inclitum principem Allexandrum alias Withowdum fratrem nostrum carissimum nobisque adherentes coadiutores et subditos supra scriptos ex una, ac venerabilem ac religiosum fratrem Michaelem ordinis sancte Marie hospitalis Jherosolimitani de domo Theutonicorum magistrum generalem et ipsius ordinem ac adherentes coadiutores et subditos eorum parte ex altera, ante opidum Strosburg Culmensis diocesis de mense Octobri proxime preterito nuper factarum, de et super terris videlicet Pomeranie Michaloviensi et Culmensi necnon et aliis terris opidis castris et possessionibus quibuscumque, penis omnibus et singulis, quas ipse partes vel earum aliqua laudo vel sentencie ipsius domini regis Romanorum inter partes predictas late contraveniendo vel eidem non parendo incidit, necnon dampnis quibuscumque et interesse ac omnibus et singulis controversiis differenciis litibus, que inter ipsas partes sunt orte mote vel moventur vel per alteram parcium dictarum esse dicentur quomodocumque et qualitercumque, scilicet inter nos et ducem Allexandrum alias Wythowdum fratrem nostrum carissimum predictum, prelatos adherentes et coadiutores nostros ac subditos prefatos ex una communiter et divisim et magistrum generalem ac ipsius ordinem Cruciferorum de Prussia terras subditos et coadiutores eorumdem parte ex altera, tamquam in arbitratorem vel arbitratores ac amicabilem compositorem vel amicabiles compositores de alto et basso absolute et sine dolo, eciam si super premissis vel aliquo premissorum prius transactum diffinitum aut compositum quomodolibet diceretur, dantes prefatis nuncciis nostris et ambasiatoribus et cuilibet ipsorum plenam potestatem ac mandatum coram prefato arbitratore et amicabili compositore seu arbitratoribus et amicabilibus compositoribus agendi et defendendi usque ad laudum et ipsam amicabilem composicionem faciendi inclusive et alia faciendi, que in premissis et quolibet premissorum eis communiter et divisim videbuntur necessaria vel quomodolibet oportuna; necnon ad dandum et concedendum nominibus quibus supra eidem vel eisdem arbitratori vel arbitratoribus, amicabili compositori vel amicabilibus compositoribus, plenam et omnimodam potestatem, quod possit vel in quibuscumque horis et temporibus diebus feriatis et non feriatis, partibus presentibus vel absentibus, vocatis vel non vocatis, visis instrumentis litteris privilegiis allegacionibus probacionibus ac aliis iuribus parcium, hincinde verbo [vel scriptis], stando vel sedendo, simul vel divisim, diffiniendo ordinando arbitrando transigendo componendo vel a[liter] quomodolibet faciendo, infra certum tempus et locum per ipsas partes eligendum, prout ipsi arbitratori vel arbitratoribus ac amicabili compositori vel amicabilibus compositoribus huiusmodi eligendo vel eligendis per oratores et ambasiatores nostros prefatos, eciam huiusmodi ordinanda componenda vel laudanda interpretandi declarandi corrigendi, prout ipsi vel ipsis infra dictum terminum per dictos nostros ambasiatores attribuenda potestate melius videbitur expedire; dantes eisdem nostris ambasiatoribus et ipsorum cuilibet potestatem laudum composicionem et ordinacionem huiusmodi approbandi et emologandi; promittentes nostro et omnium adherencium coadiutorum et subditorum nostrorum predictorum nominibus bona fide, arbitramentum laudum pronuncciacionem ordinacionem et composicionem et quod idem arbitrator vel arbitratores ac amicabilis compositor seu amicabiles compositores dixerit seu dixerint faciendum, acceptare ratificare emologare ratum gratum habere et conservare eisque parere et acquiescere nec in aliquo contravenire; quodque a pronuncciacione sentencia laudo ordinacione, per dictum dominum arbitratorem vel arbitratores et amicabilem compositorem vel amicabiles compositores faciendis, non appellabimus nec appellabunt nec super hiis vel eorum aliquo recurremus vel recurrent ad arbitrium boni viri nec ea petemus vel petent revocari emendari vel moderari per se vel submissam personam; submittentes quoque nos nostro et omnium predictorum nostrorum adherencium coadiutorum et subditorum nominibus penis, per huiusmodi arbitratorem vel arbitratores ac amicabilem compositorem seu amicabiles compositores apponendis statuendis et vallandis; renuncciantesque dictis nominibus quibus supra in hoc facto omni privilegio fori et omni excepcioni doli mali fraudis aut rei dicto modo non geste et sic non tenende, communi iuris auxilio canonici vel civilis, omnibus excepcionibus allegacionibus racionibus aut ceteris iuris auxiliis, facti loci et patrie, legibus et consuetudinibus, quibus possunt facere vel venire contra compromissum huiusmodi, et omnibus, que dicto compromisso possent obici vel opponi, et specialiter titulis punctis et articulis quibuscunque, litteris paccionibus federibus concordiis et contractibus preteritis positis et expressis ac aliis contrarium facientibus quibuscumque; promittentes insuper ratum et gratum habere, quidquid super premissis et quolibet ipsorum per dictos nostros nunccios sive ambasiatores aut ipsorum tres vel duos actum gestum vel quomodolibet fuerit procuratum; relevantes eosdem et quemlibet ipsorum ab omni onere satisdandi de stando iuri coram dicto arbitratore seu arbitratoribus et amicabili compositore seu amicabilibus compositoribus, iudicata seu laudata et ordinata solvendo et omni alio satisdacionis onere; aliaque omnia et singula per nos atque prefatos illustrem fratrem nostrum dominum Wythowdum archiepiscopum episcopos duces Mazovie et Stolpensem barones milites ac coadiutores necnon adherentes et subditos nostros exequendi observandi faciendi, nichil de contingentibus aut necessariis quomodolibet obmittendo, quidquid per prefatos nostros ac dictorum prelatorum ducum ceterorumque nostrorum adherencium oratores procuratores et nunccios speciales vel saltem tres vel ad minus duos ut prefertur ipsorum, compromissum pactatum conventum demumque tractatum factum aut quomodolibet ordinatum circa et apud prelibatos arbitratorem seu arbitratores amicabilem compositorem vel amicabiles compositores fuerit in premissis et in singulis premissorum, sic plene et constanter ac si nos, rex predictus ceterique supra scripti nostri adherentes, hoc ipsum propria (sic) faceremus et facerent in personis. In quorum omnium et singulorum pleniorem evidenciam et robur [firmitatis] inconcussum presentes nostras patentes litteras scribi ac de nostra certa sciencia nostri sigilli munimine iussimus communiri. Datum in Opido nostro Beecz Cracoviensis dyocesis feria sexta proxima ante festum sancti Martini confessoris alias [X. die] mensis novembris, anno domini millesimo quadringentesimo quarto decimo. Presentibus illustri duce Sigismundo filio domini Corybolthy ducis Lythwanie, venerabilibus Johanne de Luben decretorum doctore canonico Poznaniensi, magistro Steph[ano.....] dotha licenciato in decretis rectore ecclesie Przymankow ac strennuis militibus Barthossio subcamerario Sandomiriensi magistro curie reginalis, Petro de Falkow subiudice Sandomiriensi et Andrea de Grochoczicz tunc marschalco curie reginalis.