Wir Sigmund von gottes gnaden Romischer kunig zu allen zeitten mehrer des reichs und zu Hungern, zu Behem, Dalmatien, Croatien etc. kunig etc. bekhennen und thun kundt offenbar mit diesem brieffe allen den die ihn sehen oder horen lesen, wiewohl wir vor ettlichen jahren dem edlen Puothen von Ilburg, unserm lieben getreuen, unser schloß Elnbogen mit unser koniglichen bern, mit zeheten, nuczen, diensten und allen anderen zugehorungen verschrieben haben umb sechs tausendt und zwelff schogk behemischer groschen und er solt uns sein gueht Mssenÿ fur zweytausendt und funff hundert schogkh derselben behemischer groschen haben abgetretten, j(e)doch haben wir iczund mit demselben Puothen teyding getroffen d(as) er Mseny sein guht wider nembe und davon geet uns ab an der ehegenanten summa zwey tausendt unnd funffhundert schogkh behmische, also d(as) wir ihn an der ersten summa des ersten hauptbrieffes noch fierthalb [f. 153v] tausendt und zwelff schogk behemischer groschen schuldig beleiben sein. Dazu soll(en) wir im fur sein altte schuldt funffhundert schogkh behemischer groschen mer schuldig beleiben, dorumb wir mit im vor zweyen jahren abgerechent haben. Item so hab(en) wir ihm zu der vorgenanten summa dritthalbhundert schogk behemische groschen geschlagen, di wir ihm bezahlen sollen fur den Swoÿsse seli(gen) und er sol uns unsern brieff auf dieselben dritthalbhundert schock von desselben Swoÿsschen freunden wieder schaffen. Und itzund also derselb Puotha uns by and(e)rhalb jahren nachgeczo(gen) ist und nachgereist hatt, haben wir ihm fur seine mue, cost und zehrung 500 sch(ock) gros(chen) behemische auch zu der egen(nanten) summa geschlagen, also d(as) di summa mitein(an)der, dorumb wir dem vorgenanten Puotha den Elbogen versezet haben, macht fier tausendt achthalbhundert und zwelff schogk behemischer groschen. Dorumb mit wohlbedacht(em) mute, guthem rathe und rechter wissen haben wir demselben Puotha und seinen erben von neue(m) das offtgenante schloß Ellnbogen mit unser koniglichen peern und all(en) seinen zugehorungen umb virtausendt achthalbhundert und zwellf schogkh behemischer groschen verschrieben und verschreiben ihm das alß ein kunig zu Behemb in crafft diß brieffs, also das derselbe Puotha und seine erben das offtgenante schloss Elnbogen mit den ehegenan(ten) bern, mit statten, marckten, dorffern, renten ,nuczen, gelten, diensten, welde(r)n, puschen, gereiten, weydschefften, wassern, wasserleifften, teuchen, muhlen und andern zugehorungen, nichts ußgenohmben, solang haben, haltten, nuczen, genießen und gebrauchen sollen, biß wir, unser erben oder nachkhomben, kunige zu Behemb, dasselbe Schloß mit sambt seinen vorgen(ant)en zugehorungen umb die oftgenante summa 4750 und 12 s(chock) guhter behemischer groschen wider losen. Und wenn wir d(as)selbe schloß wider haben und losen wollen, sollen wir in das ein halb jar vor verkunden, d(as) sie geraume zeit haben, sich von dannen zu ziehen, und alßdann sollen wir in ir vorgenante summa geldes geben, damit zu thun und zu lassen nach ihrm wohlgefallen. Und d(as) sloß soll(en) sie uns dann nach demselb(en) halb(en) jar abtretten und ubergeben on alles geverde. Auch soll dem vorgen(ant)en Puothen die verneuung des briffs unschedlich sein an unser kuniglich(en) peern, die im unser manne und radt zum Elbog(en) in iglich(em) jar verhalten haben, d(as) er die noch fur sich an sy mag fordern. Dazu so soll unser erster schuldtbrieff auff zwelfftausendt und zwelf schockh [recte 6012] behemische grosch(en) lauttendt crafftlos und machtlos sein und wir todten ihn genzlich mit dießem brieffe, der geb(en) ist zu Gubacz, versiegelt mit unser konigl(ichen) m(aiesta)t [anhangenden] insigel.