In nomine sancte et indiuidue trinitatis. Hainricus Dei gracia dux Austrie uniuersis fidelibus salutem in perpetuum. Pia et salubris est intentio, qua quisque ad seruiendum deo mouetur et ad bene agendum intentam habet uoluntatem. Que quidem uoluntas in leuioribus personis et hiis, quibus rerum non suppetit facultas, sufficit et est meritoria, quippe cum uoluntas pro facto reputetur. In magnatibus uero et uniuersis, quibus copia rerum et auctoritas agendi quidlibet amminiculantur, hec eadem laudabilior est et rnaiorem habet efficaciam, cum ipsi hoc, quod per bonam uoluntatem concipiunt in mente, ad exsequendum in opere habeant facultatem. Nobis igitur vniuersis principibus, quibus plus est commissum, ut et plus a nobis exigatur, expedit, vt bonam uoluntatem et opera caritatis habundantius quam ceteri ad uniuersos extendamus, maxime tamen ad religiosos et monastice professionis uiros, quos secularia negocia postponentes, ad obsequia diuina et cultum religionis obseruandum propensiori cura et beniuolentia fouere debemus et amplecti. Pietatem itaque antecessorum nostrorum, quam circa ecclesias accurata sollicitudine iugiter intendere consueuerunt, imitari cupientes, uniuersas ecclesias, precipue tamen eas, quarum fundatores ipsi exstiterunt, pro posse manu tenere et promouere intendimus, et si non plura eis conferendo, saltim ab antecessoribus nostris et aliis ipsis collata patrocinatus nostri deffensione eisdem conseruando. Cum autem nos quosdam exules et simplices, scotos uidelicet, diuine pietatis intuitu collegissemus, Wienne in predio nostro libere fundationis iure eos collocauimus, monasterium ibidem in honore beate ac gloriose dei genitricis Marie et beati Gregorii eisdem construendo, et redditus ad subsidium ibidem deo famulantibus eisdem scotis benigna deuotione donauimus, quos in presenti pagina exprimi iussimus, una sepulture et aliorum, quam essent habituri iusticiam asscribendo. Decimam coquine nostre, duas parrochias, Pulca uidelicet et Echendorff cum attinentibus, et capellas Wiennenses, capellam sancti Pancratii, et capellam beati Petri, et capellam beate Marie, et capellam beati Rudperti, et in Chremse capellam beati Stephani, in Tuln capellam sancte Crucis et unam (sic) mansum, Capellam beati Cholomanni in Lovp, in Wirochperge XII mansus cum attinentibus, in Ebersdorf XII mansus et unum dominicale, in Ladendorf XVI mansus cum attinentibus in Hippelinsdorf XVIIII mansus cum attinentibus, in Grihtsanssteten curiam uillicariam cum attinentibus, in Ruspach curiam villicariam et unam (sic) mansum cum attinentibus, in Erpurch iuxta Falchenstein VIIII mansus cum attinentibus, in Fuldramsdorf V mansus, in Swechent II mansus, in Wolfpeizzingen I mansum, In Hovmat mansus. Nos quoque et omnem posteritatem nostram vniuersamque familiam nostram in eodem monasterio statuimus sepeliri. Huius rei testes sunt: comes Hainricus de Schala [Schallaburg], comes Chunradus de Pilstein [Peilstein], comes Levpoldus de Plaigen [Plain-Hardegg], Otto de Lengenpach, [Neulengbach], Vlricus de Asparn, Otto de Aschaim [?], Eberhardus de Rudnich [Reidling], Albero de Chunringen [Kuenring] et filius eius Hadmarus et frater eius Rapoto castellanus de Medlich et Rapoto filius eius et Otto de Purcharchsdorf [Purkersdorf], Wernhardus de Rawanstein [Rabenstein an der Pielach], Vlricus dapifer, Berhtoldus de Iwanstal [Eibesthal], Heinricus de Mistelbach, Irnfridus de Gnannendorf [Gnadendorf] et alii quam plurimi. Acta sunt hec coram illustri coniuge nostra Theodora ducissa Austrie et filiis nostris Livpoldo et Heinrico, nec non et filia nostra Agnete. Hanc autern supradicte donationis ac nostre confirmationis paginam presentem sigilli nostri impressione corroborauimus, ne aliquis nostrum factum retractare audeat vel mutare. Data Wienne anno ab incarnatione domini M°. C°. LX°. primo, X°. kal. maii.